
Forord

Bestemmelserne med tilhørende bilag er den væsentligste del af retsgrundlaget i forholdet mellem netkunden og netvirksomheden. I kraft af en henvisning til netbenyttelsesaftalen fra leveringskontrakten anses regler svarende til vejledningens for vedtaget mellem netkunden og netvirksomheden. Bestemmelserne kan fraviges ved individuel aftale. Fravigelser anbefales dog ikke. Netkunden bør gøre sig bekendt med indholdet i bestemmelserne og de dertil hørende bilag. 

Retsforholdet mellem netkunden og forsyningsselskabet er ikke reguleret af nærværende bestemmelser. For så vidt angår § 2.2, 3. afsnit henvises til virksomheden med forsyningspligts leveringsbetingelser, hvilket netvirksomheden skal/kan informere om.

Med elforsyningsloven er der lagt op til, at en elhandler kan gøre brug af samfakturering. Samfakturering er, når leverandøren fakturerer samtlige ydelser, der er knyttet til leverancerne. Det vil sige, at leverandøren udover markedsel også forestår fakturering af transport-betaling, offentlige forpligtelser samt afgifter. Elbranchen har udarbejdet en model, som tilbyder, at elhandlerne kan tilbyde kunderne skift i betaleradressen. Netselskaberne skal derefter sende regningen til leverandøren i stedet for til kunden, og det er leverandørens opgave at sikre videreformidling til kunden.

Retsgrundlaget i øvrigt

Netkunden og netvirksomheden er underkastet de til enhver tid gældende love, bekendtgørelser og anvisninger m.v. Heraf skal især fremhæves følgende:

Lov om elforsyning indeholder bl.a. regler om netvirksomheders fastsættelse af prisen på den kollektive ydelse, og denne skal ske efter rimelige, objektive og ikke-diskriminerende kriterier.

I loven er fastsat regler om Energitilsynet. Tilsynet tager stilling til lovligheden og rimeligheden af netvirksomhedernes priser og betingelser for adgang til elnettet og behandler klager fra kunderne desangående. Tilsynet behandler ikke klager, der indeholder en civilretlig tvist. Energitilsynets afgørelser kan ankes til Energiklagenævnet, hvis afgørelse igen kan indbringes for domstolene.

Ankenævnet på energiområdet er energibranchens forbrugerklagenævn, som behandler alle civilretlige tvister. Civilretten omfatter eksempelvis aftaleret, køberet og formueretlige grundsætninger om tilbagebetaling og erstatning m.v. Nævnet er den instans, netkunden kan henvende sig til, hvis netkunden ikke er enig med netvirksomheden vedr. konkrete hændelser. Ankenævnets afgørelser kan alene indbringes for domstolene.

Energitilsynet og Energiankenævnet deler administration, således at kunden uanset en klages indhold skal klage til samme adresse.

Stærkstrømsloven og den i henhold til denne lov udarbejdede Stærkstrømsbekendtgørelse indeholder bestemmelser for udførelse, drift, eftersyn og vedligeholdelse af elanlæg og elinstallationer.

Lov om elinstallatører foreskriver, i hvilket omfang elinstallationer, udvidelser, ændringer og fejlretning skal udføres af autoriserede elinstallatører.

Lov om aftaler og andre retshandler på formuerettens område og Lov om køb, som indeholder bestemmelser, der henholdsvis gælder for aftaleindgåelse og for køb og salg af netydelsen.

Lov om produktansvar indeholder objektive ansvarsbestemmelser om fejl ved levering af elektricitet, herunder også levering af elektrisk materiel, f.eks. en transformerstation.

Bekendtgørelse om individuel måling m.v. indeholder bestemmelser om krav om individuel måling, herunder for hvilke bygninger kravet er gældende m.m.

Bekendtgørelse om kontrol med elmålere indeholder bestemmelser for elmåleres kvalitet og den løbende kontrol af disse. Bekendtgørelsen omfatter både netselskabernes afregningsmålere hos de enkelte netkunder samt storkunder og de fordelingsmålere, som f.eks. boligselskaber måtte ønske at installere i forbindelse med eget fordelingssystem. Elmålere skal være typegodkendt, og de skal være verificeret af et akkrediteret laboratorium, inden de opsættes. 
Fællesregulativ for tilslutning af elektriske installationer og brugsgenstande indeholder bl.a. bestemmelser for placering og udførelse af måleudstyr og bestemmelser, der har til formål at sikre, at elkvaliteten ikke forringes. Regulativet indeholder hovedsageligt regler, som netkundens elinstallatør skal overholde, når han udfører arbejde på netkundens installationer.

Disse skrevne regler suppleres af dansk rets almindelige regler, som på uskrevet grundlag regulerer en række spørgsmål af betydning for forholdet mellem netkunde og netvirksomhed. Det gælder eksempelvis modregning, forældelse, erstatning i og uden for kontrakt, uanmodet forretningsførelse m.v. og andre retsregler, overvejende af civilretligt indhold.

Definitioner

Netkunde:
En netkunde er en person (evt. juridisk person), hvis installation direkte eller indirekte er tilsluttet et kollektivt elforsyningsnet, og som aftager eller leverer elektricitet via dette net.

Forbrugssted:
Installation (identificeret ved et aftagenummer), der direkte eller indirekte er tilsluttet det kollektive elnet.

Netvirksomhed:
En virksomhed, der driver et kollektivt elforsyningsnet inden for et nærmere afgrænset geografisk område.
Nettilslutning:
Den fysiske tilslutning mellem en installation og en netvirksomheds net.

Tilslutningspunkt:
Det punkt (faser og nul), hvor netvirksomhedens og netkundens net er forbundet med hinanden. Ved indirekte tilsluttede netkunder (lejligheder m.v.) er tilslutningspunktet det punkt, hvor netvirksomhedens net og det interne net (fælles installation for flere netkunder) er forbundet med hinanden.

Stikledning:
Forbindelsen mellem tilslutningspunktet og netkundens installation eller mellem tilslutningspunktet og det interne net fælles for flere installationer.

Netadgang:
Retten til at blive tilsluttet netvirksomhedens net og som aftager eller leverandør af elektricitet at gøre brug af dette net. Adgangen til at gøre brug af nettet kan også rekvireres af netkundens elleverandør.

Nettarif:
Prisen for adgangen til og brug af elnettet.

Det kollektive elforsyningsnet:
Det samlede distributions- og transmissionsnet, som har til formål at stå til rådighed for enhver for levering af elektricitet og opsamling af elproduktion.

Distributionsnet:
Ved distributionsnettet forstås et net, som har til formål at sikre levering af elektricitet til en ubegrænset kreds af netkunder, og som forbinder en netkunde med transmissionsnettet.

Transmissionsnet:
Ved transmissionsnet forstås et net, som har til formål at sikre levering af elektricitet fra produktionssteder til distributionsnettet eller at forbinde elforsyningsnet.

Transit:
Transport af elektricitet med henblik på at opfylde aftaler om elhandel, hvor ingen af aftaleparterne aftager eller producerer den pågældende elektricitet her i landet.

Balanceansvarlig:
En elleverandør, som har til opgave at afbalancere for-

(Balanceansvarlig elleverandør)
skellen mellem indkøbt og faktisk aftag af elektricitet.

Elleverandør:
En virksomhed, der sælger elektricitet til en netkunde. 

Systemansvarlig:
En virksomhed, der har det overordnede ansvar for at opretholde forsyningssikkerhed i og sikre en effektiv udnyttelse af sammenhængende elforsyningsnet.

Samfakturering:
Ved samfakturering forstås, at kunden kun modtager én regning, der kan omfatte elleverancer, netydelser og afgifter. 


	
	§ 1. Netkundens rettigheder og forpligtelser



	Netadgang
	1.1
Netkundens rettigheder og forpligtelser følger af nærværende vilkår (inkl. bilag) samt af nuværende og fremtidig lovgivning vedrørende elforsyning m.m.

Tilslutning til elnettet kan ske efter henvendelse til netvirksomheden, jf. §§ 1.2., 3.2 og 8.1.

Den, der er ejer eller bruger af (dvs. har rådighed over) en installation, der direkte eller indirekte er tilsluttet det kollektive net, kan ved henvendelse til netvirksomheden få netadgang i overensstemmelse med nærværende bestemmelser. 

Nærværende bestemmelser gælder adgang til nettet, hvad enten netkunden køber eller sælger elektricitet.

Netvirksomheden kan forlange dokumentation for adkomsten til den enkelte installation.




	Nettilslutning
	1.2

Den fysiske tilslutning af en installation til elnettet følger netvirksomhedens til enhver tid gældende bestemmelser for tilslutning. Vedr. betaling af tilslutningsbidrag for nettilslutning henvises til § 8.1.


	
	§ 2. Netkundens overtagelse, benyttelse og oplysningsforpligtelse



	Overtagelse
	2.1
Ved overtagelse af installation med tilslutning og adgang til elnettet rettes henvendelse til netvirksomheden.

Nye netkunder er, med mindre andet aftales skriftligt, omfattet af de gældende generelle vilkår. 

Netkunden har mulighed for med sin elleverandør at aftale, at elleverandøren rekvirerer og betaler netydelsen (samfakturering).



	Oplysningspligt
	2.2
Netkunden skal oplyse netvirksomheden om enhver aftale om levering af elektricitet, som skal transporteres gennem netvirksomhedens net.

Netkundens oplysninger skal gives pr. leverandør og skal omfatte aftalt energimængde pr. tidsenhed og leveringsomfang samt aftaler om balanceansvar. Oplysningerne skal være netvirksomheden i hænde på et af netvirksomheden fastsat tidspunkt og dokumenteres over for netvirksomheden.

Såfremt netkunden undlader at oplyse om ovennævnte, 

anses leverancen til netkunden for omfattet af leveringsvilkår gældende for virksomheden med forsyningspligt, når denne virksomhed har givet netvirksomheden accept heraf.




	
	§ 3. Netvirksomhedens etablering og ændring af anlæg



	Netvirksomhedens net
	3.1
Netvirksomheden etablerer og vedligeholder de anlæg, der er nødvendige, for at kunden kan levere og aftage elektricitet gennem distributionsnettet.



	Tilslutning af ny installation samt ændringer
	3.2
Tilslutning af ny installation samt ændring af eksisterende sker i henhold til netvirksomhedens tilslutningsbestemmelser. Tilslutningsbestemmelserne udleveres ved henvendelse til netvirksomheden.

Tilslutning og ændring skal forud anmeldes til netvirksomheden gennem en autoriseret elinstallatør eller en virksomhed med autorisation. 

Der henvises i øvrigt til § 4.4.



	Stikledning
	3.3
Forbindelsen fra tilslutningspunktet til forbrugsstedet – stikledningen - etableres efter retningslinier fastsat i netvirksomhedens tilslutningsbestemmelser og i stærkstrømslovgivningens administrative bestemmelser.

Udføres stikledningen som luftledning, er det netkundens risiko, at bygningen kan tåle ledningens fastgørelse. Netvirksomheden er kun erstatningsansvarlig, hvis der fra netvirksomhedens side foreligger forsømmelse. 



	Ændring af forsyningsniveau
	
3.4

Netvirksomheden kan kræve, at en netkunde overføres fra forsyning fra lavspændingsnet til forsyning direkte fra transformerstation eller omvendt, såfremt belastningens størrelse og karakter taler herfor.



	Netkunders benyttelse af elnettet
	3.5
Netvirksomheden stiller - i henhold til anmodningen fra netkunden - kapacitet, svarende til det aftalte leveringsomfang (energi/effekt/ Amp.), til rådighed for transport af elektricitet til/fra tilslutningspunktet.



	Begrænset overførsel i nettet
	3.6
Hvis det er muligt kun at overføre elektricitet i begrænset omfang, bestemmer netvirksomheden på grundlag af objektive, saglige og rimelige kriterier, hvordan den tilgængelige netkapacitet skal disponeres.

Netvirksomheden skal så tidligt som muligt give netkunden meddelelse om sådanne begrænsninger eller afbrydelser.



	Anlæg på netkundens ejendom
	3.7
Såfremt det er nødvendigt, for at netvirksomheden kan opfylde sin 

leveringsforpligtelse overfor den ejendom, hvortil der er rekvireret 

elforsyning, at der anbringes forsyningsanlæg, f.eks. master, kabler, fordelingsskabe, transformerstationer m.v., i eller på den pågældende ejendom, skal netkunden (ejeren) stille egnet areal eller rum til rådighed for netvirksomheden.

I de tilfælde hvor ejerne stiller areal eller rum til rådighed for placering af elektriske anlæg, som tilhører netvirksomheden, bærer hver part 

netkunden (ejeren) og netvirksomheden risikoen for hændelige 

skader på egne anlæg/bygning, uanset om disse er forvoldt ved forhold i den anden parts anlæg/bygning.

Hver part skal tegne forsikring med el-skadedækning på sine anlæg og bygninger.

Netselskabet skal være medforsikret på netkundens bygnings- og 

løsøreforsikring. I modsat fald kan netkunden ikke rejse erstatningskrav som følge af skader opstået i forbindelse med drift og vedligeholdelse af anlæg til elforsyning.



	Forsyning via anlæg på netkundens ejendom
	
3.8
Netvirksomheden er berettiget til at forsyne andre netkunder via netvirksomhedens anlæg anbragt på den enkelte netkundes (ejers) ejendom i overensstemmelse med § 3.7.

Såfremt netkunden (ejeren) som følge heraf er berettiget til erstatning for rådighedsindskrænkning og gener, forhandles og udbetales erstatningen efter gældende praksis. 

Netkunden (ejeren) kan ikke modregne krav på erstatning for rådighedsindskrænkning og gener i krav på betaling for netvirksomhedens ydelser.




	Flytning af anlæg på netkundens ejendom
	3.9

Netvirksomheden er, når tekniske forhold gør det påkrævet, berettiget til at flytte det sted, netkundens (ejerens) stikledning tilsluttes netvirksomhedens net. Efter nærmere aftale med ejeren af en ejendom kan netvirksomheden for egen regning flytte egne anlæg samt forbindelserne herfra jf. § 3.8, 2. afsnit. 
Giver forhold hos netkunden anledning til en flytning som ovennævnte, er netkunden forpligtet til at godtgøre netvirksomheden de med flytningen forbundne udgifter.

 


	
	§ 4. Forbrugsstedet



	Adgang til elinstallationer
	4.1
Netvirksomheden skal mod legitimation gives uhindret adgang til måleudstyr på forbrugsstedet for nødvendige eftersyn, afprøvning, aflæsning og afbrydelse. Ekstraordinære omkostninger i forbindelse med at opnå denne adgang påhviler netkunden.



	Netkundens elinstallationer
	4.2
Netkunden (ejeren) har ifølge stærkstrømsbekendtgørelsen ansvaret for, at installationerne holdes i forsvarlig stand.

Hvis netvirksomheden bliver bekendt med, at netkundens (ejerens) installation er behæftet med fejl, der medfører væsentlig fare for person eller gods, er netvirksomheden berettiget til at afbryde forsyningen i overensstemmelse med stærkstrømsbekendtgørelsen og dansk rets almindelige regler. Netkunden (ejeren) er forpligtet til at godtgøre netvirksomheden de dermed forbundne udgifter.

Selv om eftersyn er foretaget af netvirksomheden, medfører dette ikke, at elinstallatørens eller ejerens/brugerens ansvar efter stærkstrømsbekendtgørelsen for installationerne helt eller delvis overføres på netvirksomheden eller dennes driftsleder eller medarbejder.

Netvirksomheden er i overensstemmelse med dansk rets almindelige erstatningsregler ansvarlig for fejl i forbindelse med eventuelle eftersyn dog begrænset i forhold til erhvervsdrivende jf. § 7.



	Brugsgenstande
	4.3
Netkunden er efter stærkstrømsbekendtgørelsen ansvarlig for, at brugsgenstande med tilhørende ledninger og montagedele holdes i forsvarlig stand.



	Fællesregulativet
	4.4
Installationen og de anvendte brugsgenstande skal være i overensstemmelse med netselskabets ordensmæssige forskrifter og anvisninger med hensyn til udførelsen af bestemte arbejder, f.eks. som angivet i ”Fællesregulativet -Tilslutning af elektriske installationer og brugsgenstande".



	Skader og forstyrrelser fra installation eller brugsgenstande
	4.5
Installationer eller brugsgenstande må ikke ved deres anvendelse kunne forvolde skader eller overbelastning på netvirksomhedens forsyningsanlæg eller måleapparater, ligesom forstyrrelser ikke må påføres andre netkunder.

En netkunde, der har brugsgenstande, som alene eller sammen med andre netkunders installationer giver væsentlige og uacceptable forstyrrelser på forsyningsnettet, er forpligtet til at afhjælpe disse forstyrrelser eller at betale netvirksomhedens omkostninger ved afhjælpningen.

Netvirksomheden kan pålægge netkunderne deres respektive del af de omkostninger, der opstår i forbindelse med at afhjælpe forstyrrelser på forsyningsanlægget. Forudsætningen, for at bestemmelsen kan anvendes, er at netvirksomheden har opfyldt sine forpligtelser med hensyn til nettets kapacitet og elektricitetens kvalitet.



	Fasekompensering
	4.6
Netvirksomheden kan kræve tilsluttede brugsgenstande m.v. fasekompenseret. Netvirksomheden fastsætter kompenseringsgraden. Almindelige elforbrugende husholdningsapparater er fasekompenseret.



	Datatransmission
	4.7
Datatransmission og anden signaltransmission over netvirksomhedens net er ikke tilladt uden netvirksomhedens forudgående skriftlige tilladelse. Eventuelle tilladelser og begrænsninger i tilladelser skal ske på grundlag af saglige, objektive kriterier.



	Afbrydelse på grundlag af forstyrrelser
	4.8
Netvirksomheden er berettiget til at afbryde nettilslutningen, såfremt netkunden ikke afhjælper de under § 4.5 nævnte forstyrrelser. Forsyningen kan endvidere afbrydes, såfremt netkunden ikke overholder de efter § 4.6 fastsatte vilkår inden for en af netvirksomheden fastsat tidsfrist.




	
	§ 5. Kvalitet og drift (Netydelsen)



	Kvalitet
	5.1
Netvirksomheden opretholder en nominel spænding på 230 V mellem en fase og nul. Denne ydelse karakteriseres som en speciesydelse (levering af en bestemt spændingsforskel i tilslutningspunktet).
Spændingsintervallet er intervallet mellem den højeste og den laveste spænding i forsyningsanlægget. Spændingsintervallet anses for tilfredsstillende, hvis spændingen mellem en fase og nul ligger indenfor intervallet - 10 % og + 6 % af den nominelle spænding 230 V, dvs. 207-244 V (svarende til EN 50160).

Netvirksomheden vil søge at opretholde en konstant spænding mellem faser og nul i god kvalitet.

I tilfælde af havari på elnettet vil netvirksomheden søge at genetablere spændingen så hurtigt så muligt.

Netvirksomheden er alene ansvarlig for spændingsforholdet i tilslutningspunktet, såfremt det er forhold hos denne, der forårsager en mangelfuld eller manglende spænding.




	Arbejder på forsyningsnettet
	5.2
Ved udførelse af arbejder på forsyningsnettet meddeler netvirksomheden netkunderne de forud planlagte afbrydelser af forsyningen.

Hvor netvirksomheden har et nærmere kendskab til, at en strømafbrydelse kan betyde en væsentlig risiko for tab, og hvor det er praktisk muligt, skal netvirksomheden meddele de netkunder, det er muligt at komme i kontakt med, at elektriciteten bliver afbrudt i et bestemt tidsrum jf. § 7.



	Træbeskæring
	5.3

Ejendommens ejer eller bruger skal i overensstemmelse med stærkstrømsbekendtgørelsen beskære træer og anden bevoksning, således at der holdes en passende afstand til luftledninger. Såfremt ejendommens ejer eller bruger ikke sørger for nødvendig beskæring, er netvirksomheden berettiget til at foretage beskæringen. Netvirksomheden kan kræve betaling for denne ydelse i henhold til netvirksomhedens tariffer herom.



	
	§ 6. Måling og aflæsning



	Opsætning m.m.
	6.1
Netvirksomheden opsætter, ejer, vedligeholder og kontrollerer udstyr til måling af leveret elektricitet.



	Placering m.v.
	6.2

Netvirksomheden fastsætter retningslinier for målernes placering. Ved bygningsændringer skal adgangsforholdene til målerne samt deres placering fortsat overholde netvirksomhedens retningslinier.



	Flytning af målere
	6.3

Hvis en måler ved ombygning eller ændret anvendelse af en bygning får en uhensigtsmæssig placering, således at kontrol og aflæsning ikke kan foretages på normal måde, er netvirksomheden berettiget til at kræve måleren flyttet for netkundens (ejerens) regning.



	Beskadigelse af målere
	
6.4

Bliver en måler beskadiget, er netkunden erstatningsansvarlig, medmindre netkunden sandsynliggør, at der ikke er udvist forsømmelse fra netkundens side, netkundens husstand eller andre, som netkunden har givet adgang til ejendommen.



	Brandforsikring
	6.5

Måleren betragtes som en del af ejendommen, hvorfor netkunden er forpligtet til at lade måleren være omfattet af ejendommens brandforsikring.



	Underretning om målerfejl/beskadigelse
	6.6

Hvis netkunden har formodning om, at måleren er beskadiget, står stille eller på anden måde registrerer forkert, er netkunden forpligtet til at underrette netvirksomheden herom.



	Plomber
	6.7

Målesystemet er forsynet med plomber, som kun må brydes af netvirksomhedens personale eller af dertil bemyndigede personer.

Netkunden bør kontrollere målesystemets plomber for brud, især ved tilflytning eller anden overtagelse af eksisterende leveringsforhold af hensyn til opgørelse af elforbruget. Brud på plomber skal straks meddeles netvirksomheden.



	Målenøjagtighed og undersøgelser
	6.8
Målerinstallationen anses for at registrere forbruget korrekt, når fejlvisningen ikke er større end + 4 %.

Fejlvisningen beregnes som et gennemsnit af udvalgte målepunkter.

Netkunden kan kræve, at netvirksomheden lader måleren undersøge på akkrediteret værksted. Såfremt undersøgelsen viser, at fejlvisningen er inden for tolerancen, afholder netkunden omkostningerne ved undersøgelsen.



	Aflæsning, kontrol og reparation
	6.9

Mod behørig legitimation skal netvirksomheden have adgang til at aflæse, kontrollere og evt. reparere eller udskifte målerne, jf. § 4.1.



	Måleresultaterne
	6.10
Måleresultaterne samt de af netvirksomheden udførte kontroller stilles til rådighed for netkunden og de konkrete elleverandører.



	Fjernaflæsning
	6.11

Hvis netvirksomheden ønsker at etablere fjernaflæsning af forbrugsmåleren, skal netkunden, hvor dette kan gøres uden gener og uden udgift for netkunden, give mulighed for dataoverførsel gennem netkundens adgang til telenet, bredbånd el. lign. Netkunden er ikke forpligtet til at bibeholde sin adgang til disse telenet, bredbånd m.v.
Netkunden kan ikke kræve, at netvirksomheden betaler for anvendelse af netkundens adgang til telenet, bredbånd el. lign. til brug for fjernaflæsning. 



	Aflæsning, herunder rekvireret aflæsning
	6.12
Netvirksomheden forestår aflæsningen, og stiller resultatet heraf til rådighed i overensstemmelse med § 6.10.

Efter anmodning fra netvirksomheden er netkunden forpligtet til selv at foretage aflæsning af måleren.

Netkunden kan mod betaling rekvirere aflæsning af måleren.

Hvis netkunden ikke foretager selvaflæsning, er netvirksomheden berettiget til at opkræve et gebyr for netvirksomhedens aflæsning af elmåleren og for at rykke for selvaflæsning.



	Beregnet forbrug
	6.13 

Opnås aflæsning ikke, er netvirksomheden berettiget til at beregne elforbruget.

Det oplyses netkunden, at forbruget ikke har kunnet aflæses, og at forbruget er beregnet.



	Kontrolaflæsning
	6.14

Netvirksomheden er til enhver tid berettiget til at foretage kontrolaflæsning.



	Forbrug i tilfælde af målerfejl 
	6.15

Konstateres det, at målerens visning er ukorrekt, fastsættes forbruget i perioden med afvigelsen af netvirksomheden efter vurdering. Vurderingen baseres i tidligere årsforbrug samt på informationer om tilsluttede brugsgenstande og om forbruget i perioden indhentet hos netkunden. 



	Regulering ved målerfejl og afregningsfejl
	6.16

Netvirksomheden godskriver netkunden for meget erlagte beløb eller kan kræve efterbetaling af for lidt erlagte beløb, som følge af fejlagtig afregning, der er begrundet i målerfejl, aflæsning, forbrugsberegning o.lign.

Som afregningsfejl regnes også fejl i beregnet forbrug som følge af, at selvaflæsningskort ikke er tilsendt netvirksomheden.

Regulering af afregningen kan ske for den periode, fejl kan påvises for. Dog maksimalt op til 5 år forud for den dag, netkunden er blevet bekendt med fejlen.

Hvis fejlen kan tilskrives netvirksomheden, og netkunden var i god tro med hensyn til afregningens rigtighed, kan netvirksomheden alene kræve efterbetaling for seneste hele afregningsperiode forud for fejlens konstatering, og fremad. Som afregningsperiode regnes et år uanset aftaler om kvartals- eller månedlige aflæsninger og afregninger.

Reguleres der samtidig for såvel år, hvor der er betalt for meget, som år, hvor der er betalt for lidt, kan netvirksomheden modregne før kunden præsenteres for én samlet opgørelse.




	
	§ 7. Ansvar



	Ansvar i kontrakt
	7.1.
Ved strømafbrydelse, mangelfuld spændingskvalitet, andre tilfælde af levering, der ikke svarer til kontrakten o.lign. gælder, ved levering af elektricitet fra elnettet, de almindelige køberetslige regler.



	Ansvar uden for kontrakt 


	7.2.

Uden for kontrakt er netvirksomheden ansvarlig i overensstemmelse med dansk rets almindelige erstatningsretlige regler.



	Produktansvar
	7.3.

Ved skade forårsaget af en defekt ved elektriciteten gælder stærkstrømsloven og dansk rets produktansvarsregler. 



	Driftstab
	7.4.

Netvirksomheden er ikke ansvarlig for driftstab, ej heller for avancetab eller andet indirekte tab, medmindre der foreligger forsæt eller grov uagtsomhed fra netvirksomhedens side. Erhvervsdrivende opfordres til at tegne driftstabsforsikring.



	Ansvarsfritagelse for force majeure
	7.5.
Netvirksomheden er under alle omstændigheder ansvarsfri, såfremt der indtræffer force majeure eller force majeure-lignende situationer. 

Ved force majeure-lignende situationer forstås skade eller tab, der indtræder som en direkte følge af jordskælv, cykloner, orkaner, skypumper eller andre naturkatastrofer, krig, krigslignende handlinger, neutralitetskrænkelse, borgerkrig, oprør, terrorisme, borgerlige uroligheder eller foranstaltninger til værn herimod, eller som på anden måde er upåregnelig for netvirksomheden eller uden for dennes kontrol.



	Ansvarsfritagelse for andre særlige situationer
	7.6.

Netvirksomheden er under alle omstændigheder ansvarsfri i tilfælde af sprængningsarbejder på skadestedet, ledningsbrud som følge af en kombination af høje kuldegrader og storm, saltbelægning, overspænding som følge af torden, eksplosion, nedstyrtning af luftfartøjer eller dele heraf, selvkørende maskiner, Edb-manipulation samt skade/tab, der direkte eller indirekte står i forbindelse med atomkernereaktioner (fission, fusion og radioaktiv stråling), hvad enten skaden indtræder i krigs- eller fredstid.



	Ansvarsfritagelse ved transit


	7.7.

§§ 7.5. og 7.6. gælder tillige, hvor netvirksomhedens net alene fungerer som transit mellem en elleverandør / netvirksomhed og en anden netvirksomhed.


	
	§ 8. Tariffer



	Netbenyttelse
	8.1
Ved nettilslutning og for netbenyttelse betaler netkunden netvirksomheden i henhold til netvirksomhedens tariffer. 



	A conto betaling og regulering heraf
	8.2
Netvirksomheden er berettiget til a conto opkrævning. A conto beløb kan opkræves som lige store rater. 

A conto beløbet kan ændres, hvis netvirksomheden vurderer, at der vil ske en ændring i betalingen for den samlede ydelse. En sådan ændring kan også foretages efter netkundens anmodning.

Antallet af og intervallet for udsendelse af a conto opkrævninger kan ændres med et rimeligt varsel.



	Ændring af tariffer
	8.3

Tarifændringer iværksættes med rimeligt varsel. Meddelelse om ændringer sker ved påtryk på regningerne eller på anden måde.




	
	§ 9. Betalingsbetingelser



	Betalingsfrist
	9.1
Regninger fra netvirksomheden skal betales inden for den på regningen angivne frist.

Hvis kunden har anmodet om samfakturering overfor elleverandøren, sker betalingen til elleverandøren.



	Overskridelse af betalingsfrist. Restanceprocedure
	9.2
Overskrider netkunden betalingsfristen, er netvirksomheden berettiget til at opkræve gebyr. Netvirksomheden inddriver skyldige beløb efter "Vejledning om restanceinddrivelse". Vejledningen kan fås ved henvendelse til netvirksomheden.



	Afbrydelse på grundlag af restance. Ansvar
	9.3
Eventuelle følger af, at netvirksomheden – i overensstemmelse med den i 9.2 nævnte vejledning om restanceinddrivelse – har afbrudt nettet til netkunden, er netvirksomheden uvedkommende. Netvirksomheden skal forinden afbrydelse give meddelelse herom.



	Sikkerhedsstillelse
	9.4
Netvirksomheden er berettiget til at forlange depositum eller anden tilstrækkelig sikkerhed for fremtidig betaling, når netvirksomheden i den konkrete situation vurderer, at netkunden kommer i restance, eller at betalingskrav bliver uerholdelige.

Kontante deposita, forrentes ikke. 
Undlader netkunden efter påkrav at stille sikkerhed, er netvirksomheden berettiget til at afbryde forsyningen, efter at netkunden skriftligt er blevet varslet om afbrydelsen. Eventuelle følger af en afbrydelse af elleveringen - foretaget efter ovennævnte fremgangsmåde – er netvirksomheden uvedkommende.



	Gentilslutning
	9.5

Gentilslutning til nettet efter en afbrydelse som følge af manglende betaling vil først finde sted, når restancen med påløbne omkostninger er betalt, eller der er stillet sikkerhed for fremtidige betalinger.



	Betalingsstandsning, konkurs m.v.
	9.6

I tilfælde af betalingsstandsning, konkurs, dødsbobehandling m.v. sker inddrivelse af skyldige beløb samt fortsat nettilslutning udover datoen for betalingsstandsningen, konkursen, dødsfaldet m.v. efter nærmere fastsatte retningslinier. Disse retningslinier udleveres ved henvendelse til netvirksomheden.




	
	§ 10. Opsigelse, overdragelse, fraflytning



	Opsigelse
	10.1
Netkunden kan opsige netadgangen/netbenyttelsesaftalen med 3 arbejdsdages varsel.



	Hæftelse. Fraflytning
	10.2
Netkunden hæfter for betaling for netbenyttelsen efter gældende tarif indtil den dato, til hvilken netbenyttelsesaftalen er opsagt, og

· netkunden har givet adgang til aflæsning af måleren, eller 

· der foreligger en af netvirksomheden accepteret selvaflæsning, eller 

· netvirksomheden har indgået aftale om netbenyttelse med en ny kunde, jf. § 2.1, og målerstanden er blevet meddelt netvirksomheden

Netvirksomheden kan opkræve gebyr i forbindelse med netkundens fraflytning.



	Overdragelse
	10.3
Når netvirksomheden modtager en opsigelse efter § 10.2, uden at en ny netkunde samtidig ønsker at overtage netbenyttelsesaftalen, har netvirksomheden ret til efter datoen for opsigelsens ikrafttræden at afbryde muligheden for ellevering og nedtage måleudstyret samt, når der er rimelig grund hertil, at nedtage sine forsyningsanlæg.

Ved en genoptagelse af netbenyttelsen har netvirksomheden ret til at kræve sine omkostninger hertil dækket. Beløbet kan dog ikke overstige prisen for tilslutning af en ny installation til netvirksomhedens net.




	
	§ 11 Klageadgang



	Kundens klager
	11.1

Klager over leveringsbestemmelserne kan kunden indsende til Energitilsynet, www.energitilsynet.dk, mail et@dera.dk. 

Klager om levering af og betaling for elektriciteten kan kunden indsende til Ankenævnet på energiområdet, www.energianke.dk, mail post@energianke.dk, 

Telefon: 72268070 hhv. 72 26 82 00
Adresse (begge): Nyropsgade 30, 1780 København V.

